Fröher hett in grote Delen von Noorddüütschland Holt stahn. As de Minsch sik bilütten jümmer mehr Land oorbor maakt hett, is dat Holt afhaut worrn. De Bueree hett de Boddens utpovert un Planten hebbt sik breed maakt, de ok ahn veel Nehrstoffen utkaamt. Mit verbeterte Methoden in de Bueree un Kunstdünger kunnen siet dat 19. Johrhunnert vele Heidflachen in Noorddüütschland wedder in Kultur nahmen warrn. De Lümbörger Heid is de gröttste Heid, de bet vondaag nableven is. De Heid is en Kulturlandschop, denn wenn de Flachen nich von de Heidsnucken afweidt un freehollen warrn deen, denn deen sik nu wedder Bööm breedmaken.